**Bored Ape Yacht Club** (**BAYC**) on NFT-projekti, joka koostuu 10 000 piirroshahmosta, jotka ovat sarjakuva-apinoita. Hahmoilla on sama oikealle katsova rintakuvia -perusmuoto, mutta jokaisella on erilaiset piirteet, ilmeet ja vaatteet.

Bored Ape Yacht Club julkaisiin 29. huhtikuuta 2021. Kokoelman julkaisi Yuga Labs, johon kuuluu neljä henkeä. Vaikka NFT:t ovat vanhempi keksintö, BAYC sattui osumaan juuri boomin aallonharjalle ja siitä tuli yksi kuuluisimpia NFT-kokoelmia. NFT-apinat myytiin 12 tunnissa kukin 0,08 etherin hintaan, mikä vastasi tuolloin 190 Yhdysvaltain dollaria.

Kryptovaluuttojen buumi osui huhtikuuhun 2022, jolloin apinan kuvan saattoi halvimmillaan ostaa 400 000 dollarilla. Elokuussa 2022 apinan sai halvimmillaan 150 000 dollarilla. Yuga Labsin perustajat pysyivät tuntemattomina nimimerkkien suojissa, kunnes BuzzFeed paljasti heistä "Gargamelin" ja "Gordon Gonerin" oikeat nimet. Tämän jälkeen kaksi muutakin nimimerkeillä "No Sass" ja "Emperor Tomato Ketchup" tunnettua kehittäjää paljastivat itsensä. Alkuperäinen apinoiden piirtäjä Seneca ei kuulu ryhmään.

Teknisesti BAYC on sarja kuvia, jotka on tallennettu Ethereum-lohkoketjuun, joka pitää yllä tietoa kunkin kuvan "omistajasta". Tämä ei takaa minkäänlaista kopiosuojausta, vaan kuvia voi kopioida digitaalisessa muodossa. Silti kuvilla on tietty arvo ja niistä on maksettu jopa miljoonia dollareita. Kaikki kaupankäynti tapahtuu ether-kryptovaluutalla.

OpenSea NFT-markkinapaikka listaa apinoiden omistajanvaihdoksesta 2,5 % "creator fee" -maksun tekijöille. BAYC sai runsaasti jäljittelijöitä (Cool Cats, Fame Lady Squad, SupDucks, BYOPills, The Doge Pound, Zenft Garden Society, Hashmasks, CryptoCuties), joista yksikään ei ole noussut vastaavaan suosioon.

Yuga Labs on kehittänyt apinoille taustatarinan ja avasi 30. huhtikuuta 2021 verkkosivuston, joka on virtuaalinen pursiseura. Ainoastaan apinan omistajalla on pääsy kaikkiin verkkosivuston osiin.
NFT-kuvia voi myös käyttää Twitter-profiilin kuvana.

Julkisuuden henkilöiden omistamat apinat
----------------------------------------

Apinoita omistavat ainakin Justin Bieber, Jimmy Fallon, Snoop Dogg, Stephen Curry, Eminem,
Gwyneth Paltrow,
Madonna, Neymar, Paris Hilton, Timbaland ja DJ Steve Aoki.

Apinoiden hintaennätystä pitää apina #8817, joka myytiin 3,4 miljoonalla dollarilla Sotheby’s-huutokaupassa.

Eminem maksoi apinasta 462 000 dollaria. Syyskuussa 2021 Adidas osti apinan 156 000 dollarilla.

Madonnan ostama apina #4988 maksoi 180 ETH tai 571 206 dollaria.

Neymar osti kaksi apinaa ja maksoi niistä kuusi miljoonaa realia tai yli miljoona dollaria.

Justin Bieber osti apinan #3001 500 etherin hintaan tai 1,29 miljoonalla dollarilla.

Suuri joukko julkisuuden henkilöitä nimettiin ryhmäkanteessa, joka jätettiin tuomioistuimelle Los Angelesissa joulukuussa 2022. Kantajat vaativat viiden miljoonan korvauksia.
Kantajien mukaan BAYC-NFT-teosten arvoa on keinotekoisesti nostettu. Avainhenkilönä oli manageri Guy Oseary, joka on Yuga Labsin partneri sekä kryptomaksuyhtiö Moonpayn sijoittaja. Moonpay toimi välikätenä monien julkkisten NFT-kaupoissa ja Oseary on houkutellut julkkiksia mainostamaan teoksia. Kanteen mukaan Yuga Labs on maksanut julkkiksille, jotta nämä mainostavat BAYC:tä kuitenkaan kertomatta yhteistyöstä. Ryhmäkanteessa on nimetty muiden muassa Madonna, Paris Hilton, Jimmy Fallon, Kevin Hart, Justin Bieber, Snoop Dogg, Gwyneth Paltrow, Serena Williams sekä tämän aviomies, Redditin perustajajäsen Alex Ohanian.

Lähteet
-------

1. 1 2  Daniel Van Boom: Bored Ape Yacht Club NFTs Explained *CNET*. Viitattu 5.12.2022. (englanniksi)
2. 1 2  Daniel Van Boom: Bored Ape Yacht Club NFTs Explained *CNET*. Viitattu 5.12.2022. (englanniksi)
3. ↑  OpenSea: Bored Ape Yacht Club - Collection *OpenSea*. Viitattu 5.12.2022. (englanniksi)
4. 1 2  Condé Nast: Why Bored Ape Avatars Are Taking Over Twitter *The New Yorker*.  30.7.2021. Viitattu 5.12.2022. (englanniksi)
5. 1 2  Isabelle Lee: Sales of Bored Ape Yacht Club NFTs jump past $1 billion amid heightened interest from celebrity collectors *Markets Insider*. Viitattu 5.12.2022. (englanniksi)
6. ↑  Gwyneth Paltrow Now Owns a Digital Cartoon Monkey *W Magazine*. Viitattu 5.12.2022. (englanniksi)
7. 1 2  Entrepreneur Staff: Madonna acquires NFT from Bored Ape Yacht Club for $571,000 *Entrepreneur*.  29.3.2022. Viitattu 5.12.2022. (englanniksi)
8. ↑  Newsroom InfobaeApril 20, 2022: Neymar's striking outfit that revolutionized social media in a photo with Lionel Messi *infobae*. Viitattu 5.12.2022. (espanjaksi)
9. ↑  Jem Aswad, Jem Aswad: Timbaland Unites With Bored Ape Yacht Club Owners to Form Artist-Owned Ape-In Productions *Variety*.  12.11.2021. Viitattu 5.12.2022. (englanniksi)
10. ↑  Bored Ape Yacht Club: A Complete Guide *Sequence*. Viitattu 5.12.2022. (englanniksi)
11. ↑  Newsroom InfobaeApril 20, 2022: Neymar's striking outfit that revolutionized social media in a photo with Lionel Messi *infobae*. Viitattu 5.12.2022. (espanjaksi)
12. ↑  Leah Bitsky: Justin Bieber buys Bored Ape NFT for $1.3M *pagesix.com*.  31.1.2022. Viitattu 5.12.2022. (englanniksi)
13. ↑  Janne Heleskoski: Huippujulkkiksia syytetään nft-huijauksesta – mukana Madonna, Kevin Hart, Justin Bieber ja iso joukko muita suurnimiä *Tivi*. Viitattu 15.12.2022.
14. ↑  Janne Heleskoski: Maailmantähtiä syytetään nft-huijaukseen osallistumisesta – mukana Justin Bieber, Madonna, Paris Hilton ja joukko muita julkimoita *Mikrobitti*. Viitattu 15.12.2022.